钦定古今图书集成/理学汇编/学行典/第180卷 > 赵孝
## 钦定古今图书集成/理学汇编/学行典/第180卷 > 赵孝

按《后汉书赵孝传》，“孝字长平，沛国蕲人也。父普，王莽
时为田禾将军，任孝为郎，每告归，常白衣步担。尝从
长安还，欲止邮亭。亭长先时闻孝当过，以有长者客，
扫洒待之。孝既至，不自名，长不肯内，因问曰：‘闻田禾
将军子当从长安来，何时至乎’？孝曰：‘寻到矣’。于是遂
去。及天下乱，人相食，孝弟礼为饿贼所得，孝闻之，即”
自缚诣贼，曰：“礼久饿羸瘦，不如孝肥饱。”贼大惊，并放
之，谓曰：“可且归，更持米糒来。”孝求不能得，复往报贼，
愿就烹。众异之，遂不害。乡党服其义。州郡辟召，进退
必以礼。举孝廉，不应。永平中，辟太尉府，显宗素闻其
行，诏拜谏议大夫，迁侍中，又迁长乐卫尉。复征弟礼为御史中丞。礼亦恭谦行己，类于孝。帝嘉其兄弟笃
行，欲宠异之，诏礼“十日一就卫尉府，大官送供具，令
共相对尽欢。”数年，礼卒，帝令孝从官属送丧归葬。后
岁馀，复以卫尉赐告归，卒于家。孝无子，拜礼两子为
郎。